PATVIRTINTA

Prienų rajono Skriaudžių pagrindinės mokyklos direktoriaus

2021 m. rugsėjo 17 d. įsakymu V-100

**PRIENŲ RAJONO SKRIAUDŽIŲ PAGRINDINĖS MOKYKLOS FIKSUOTO MĖNESIO MOKESČIO PANAUDOJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Prienų rajono Skriaudžių pagrindinės mokyklos (toliau – Įstaiga**)** fiksuoto mėnesio mokesčio lėšų panaudojimo tvarkos aprašas (toliau – Aprašas) reglamentuoja fiksuoto mėnesio mokesčio, pagal ikimokyklinio (priešmokyklinio) ugdymo programą ugdomų vaikų ugdymo(si) reikmėms tenkinti ir ugdymo aplinkai gerinti, lėšų panaudojimo tvarką ir sąlygas.
2. Aprašas parengtas vadovaujantis Lietuvos Respublikos švietimo įstatymu, Prienų rajono savivaldybės tarybos 2019 m. rugsėjo 26 d. sprendimu Nr. T3-237 (Prienų rajono savivaldybės tarybos 2020 m. spalio 22 d. sprendimo Nr. T3-245 redakcija) ir kitais teisės aktais reglamentuojančiais ikimokyklinio (priešmokyklinio) amžiaus vaikų ugdymą.
3. Apraše vartojamos sąvokos atitinka Lietuvos Respublikos švietimo įstatyme vartojamas sąvokas.

**II SKYRIUS**

**MOKESČIO PLANAVIMAS IR APSKAITA**

1. Vaikų, lankančių Prienų rajono Skriaudžių pagrindinės mokyklos ikimokyklinio (priešmokyklinio) ugdymo skyrių, tėvai (globėjai) moka fiksuotą Prienų rajono savivaldybės tarybos nustatyto dydžio mokestį.
2. Tėvų (globėjų) kiekvieną mėnesį mokamas 5,00 Eur fiksuotas mokestis yra skiriamas ugdomo vaiko ugdymo(si) reikmėms tenkinti ir ugdymo(si) aplinkai gerinti, nepriklausomai nuo lankytų dienų skaičiaus ir suteiktų mokesčio lengvatų.
3. Mokestis nemokamas šiais atvejais:
   1. paskelbus karantiną ir (ar) ekstremaliąją situaciją Lietuvos Respublikoje ir privalomai sustabdžius vaikų ugdymo ir (ar) priežiūros procesą Įstaigoje, fiksuotas mokestis yra nemokamas, jeigu ugdymo ir (ar) priežiūros procesas nevyksta arba ugdymas organizuojamas nuotoliniu būdu ilgiau kaip 14 kalendorinių dienų;
   2. vasaros mėnesiais (liepą ar rugpjūtį, jeigu nevyksta ugdymo procesas) vaikui nelankius Įstaigos nuo pirmos iki paskutinės mėnesio dienos. Bent vieną dieną per mėnesį lankius Įstaigą, mokamas 5,00 Eur fiksuotas mokestis;
   3. kai tėvai laiku informavo, kad vaikas nelankys Įstaigos visą mėnesį;
   4. jeigu Prienų rajono savivaldybės administracijos direktoriaus įsakymu vaikui yra paskirtas privalomas ikimokyklinis ugdymas;
4. Lėšos ugdymo(si) reikmėms tenkinti ir ugdymo(si) aplinkai gerinti planuojamos biudžetiniams metams, paskirstant jas ketvirčiais, atsižvelgiant į vaikų skaičių grupėse.
5. Lėšų, skirtų vaikų ugdymo aplinkai gerinti, panaudojimas planuojamas ikimokyklinio ugdymo metodinėje grupėje. Ugdymui(si) reikalingų priemonių poreikis aptariamas su Įstaigos vadovu ir vyr. buhalteriu. Vadovas paskiria atsakingą asmenį pirkimams vykdyti.

**III SKYRIUS**

**MOKESČIO VAIKŲ UGDYMO APLINKAI GERINTI PANAUDOJIMAS**

1. Įstaigos vadovo paskirtas asmuo arba ūkvedys vykdo (esant poreikiui) pirkimus kartą per ketvirtį.
2. Mokesčio lėšos gali būti naudojamos:
   1. lavinamiesiems žaidimams;
   2. metodinei ir vaikų literatūrai;
   3. vaizdinėms priemonėms;
   4. žaislams;
   5. grupės inventoriui;
   6. kanceliarinių priemonių įsigijimui;
   7. lauko inventoriui;
   8. edukacinėms išvykoms;
   9. renginių organizavimui;
   10. sporto inventoriui;
   11. vaikų sveikatos saugumui užtikrinti;
   12. privalomų mikrobiologinių tyrimų atlikimui;
   13. trumpalaikiam ir ilgalaikiam inventoriui įsigyti (indams, patalynei, rankšluosčiams, lauko įrenginiams, baldams, kilimams, įvairiai technikai ir kt.) ;
   14. teritorijos priežiūrai ir atnaujinimo darbams, tiesioginiam ir netiesioginiam vaikų ugdymui skirtų patalpų remontui ir atnaujinimui.
3. **Fiksuoto mokesčio lėšų negalima naudoti:**
   1. darbuotojų darbo užmokesčiui ir su juo susijusioms išlaidoms padengti;
   2. darbuotojų kvalifikacijos kėlimui;
   3. vaikų maitinimo išlaidų padengimui;
   4. komunalinių paslaugų išlaidoms apmokėti.

**IV SKYRIUS**

**ATSISKAITYMO BENDRUOMENEI TVARKA**

1. Grupių mokytojos informuoja tėvus susirinkimų metu apie mokesčio, skirto vaikų ugdymo aplinkai gerinti, panaudojimą.
2. Įstaigos vadovas kartu su ikimokyklinio ugdymo metodinės grupės pirmininku apie lėšų panaudojimą atsiskaito mokyklos tarybai.
3. Fiksuoto mokesčio panaudojimo, skirto vaikų ugdymo reikmėms ir aplinkos gerinimui, vidaus kontrolę atlieka direktoriaus pavaduotojas ugdymui.

**V SKYRIUS**

**BAIGIAMOSIOS NUOSTATOS**

1. Už fiksuoto mokesčio surinkimą atsakingas Įstaigos vadovas.
2. Įmokos ir skolos už vaiko ugdymo reikmių tenkinimą apskaitomos ir išieškomos Lietuvos Respublikos teisės aktų nustatyta tvarka.
3. Aprašas skelbiamas švietimo įstaigos internetinėje svetainėje [www.mokykla.eu](http://www.mokykla.eu)